SK Úradný vestník Európskej únie C 91/15

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2016/C 91/11)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

„CAFÉ DE VALDESIA“

EÚ č.: DO-PDO-0005-01197 – 30.1.2014

CHOP ( X ) CHZO ( )

1. Názov:

„Café de Valdesia“.

2. Členský štát alebo tretia krajina

Dominikánska republika.

3. Opis poľnohospodárskeho výrobku alebo potraviny

3.1. Druh výrobku

Trieda 1.8. Iné výrobky prílohy I k zmluve (koreniny atď.).

3.2. Opis výrobku, na ktorý sa vzťahuje názov uvedený v bode 1

„Café de Valdesia“ je plod kávovníka (Coffea arabica L.) odrody typica a caturra, ktorý sa pestuje v tieni stromov vo vymedzenej zemepisnej oblasti – tvorenej hlavnými oblasťami pestovania kávy v provinciách Ocoa, Peravia a San Cristóbal – a ktorý spĺňa ďalej uvedené špecifické požiadavky.

„Café de Valdesia“ sa môže uvádzať na trh ako zelená káva, pražené kávové zrná alebo mletá pražená káva.

Fyzikálne vlastnosti zelenej kávy: veľkosť zrna – minimálne 75 % hmotnosti zŕn sa musí zachytiť v site č. 17 a cez sito č. 16 nesmie prejsť viac ako 5 %. Káva musí byť na 100 % čerstvo pozbieraná, pričom si musí zachovávať svoju charakteristickú rovnomernú sivozelenú farbu. Zdanlivá hustota kávových zŕn musí byť najmenej 675 g/l a obsah vlhkosti musí dosahovať 10,0 – 11,5 %. Finálny výrobok môže vykazovať maximálne 22 nedostatkov na 350 g vzorky a nesmie mať viac ako jeden primárny nedostatok.

Organoleptické vlastnosti: pri ochutnávaní musí mať zelená káva strednú plnosť, miernu kyslosť a sladkú chuť a musí byť vyvážená, nezanechávať zlý dojem a cudziu chuť, a to od prvého dúšku až po doznievajúcu chuť po dopití (jednotná chuť). Niekedy môže mať osobitné znaky, napríklad orieškovú či čokoládovú arómu.

Pražené kávové zrná musia mať tieto fyzikálne a chemické vlastnosti: veľké rozmery, špecifické chemické zloženie a stupeň praženia, ktorý vždy musí patriť do tohto rozmedzia: „café oscuro“ [tmavé] (espresso, európske praženie alebo vysoký stupeň praženia) – najvyšší stupeň – a „café medio“ [stredné] (stredne vysoký stupeň praženia, americké praženie alebo tzv. City) – najnižší stupeň praženia – čo teda zodpovedá tmavému, stredné tmavému alebo strednému praženiu.

Mletá pražená káva musí mať tieto fyzikálne a chemické vlastnosti: nielenže musí mať špecifické chemické zloženie a stupeň praženia, ako sa opisuje pri pražených kávových zrnách, ale pomleté čiastočky kávy musia mať špecifickú veľkosť, keďže káva musí byť pomletá buď „nahrubo“, „stredne“ alebo „jemne“.

Organoleptické vlastnosti: pri ochutnávaní závisí chuť kávy z pražených zŕn a mletej praženej kávy v šálke od stupňa praženia a výsledného chemického zloženia, ako sa vysvetľuje ďalej:

i) stredné praženie: a. priemerné chemické zloženie: kofeín – 1,34 %; oleje – 12,9 %; cukry celkom – 3,1 %; a chlorogénové kyseliny – 3,98 %; b. organoleptické vlastnosti: jednotná chuť, stredná plnosť, mierna kyslosť, sladká chuť, dobrá vyváženosť a miestami aróma orieškov a čokolády.

ii) stredne tmavé praženie: a. priemerné chemické zloženie: kofeín – 1,43 %; oleje – 13,8 %; cukry celkom – 3,9 %; a chlorogénové kyseliny – 3,03 %; b. organoleptické vlastnosti: jednotná chuť, stredná až silná plnosť, stredná až nízka kyslosť, sladká chuť s doznievajúcou chuťou praženia a miestami aróma čokolády;

iii) tmavé praženie: a. priemerné chemické zloženie: kofeín – 1,12 %; oleje – 15,7 %; cukry celkom – 2,8 %; a chlorogénové kyseliny – 1,95 %; b. organoleptické vlastnosti: jednotná chuť, silná plnosť, nízka kyslosť, korenistá chuť s dlho doznievajúcou chuťou a miestami aróma horkej čokolády.

3.3. Suroviny (len pri spracovaných výrobkoch)

Šarža zelenej kávy: surovinou sú kávové bobule, t. j. plody kávovníka (Coffea arabica L.) odrody typica a caturra, ktorý sa pestuje v tieni stromov na plantážach, ktoré ako používateľov zaregistrovala regulačná rada a certifikačný orgán a ktoré ležia vo vymedzenej oblasti vo výške 600 – 1 300 metrov nad morom. Táto surovina sa zberá v štádiu plnej zrelosti, aby medzi zrnami neboli viac ako 2 % nezrelých zŕn, a potom sa spracúva zamokra (mokrá fáza a suchá fáza).

Šarže praženej kávy, či už kávových zŕn alebo mletej kávy: surovinou je zelená káva, ktorá pred pražením a mletím získala osvedčenie potvrdzujúce, že spĺňa všetky fyzikálne a organoleptické požiadavky stanovené pre zelenú kávu. Ako surovina, z ktorej sa vyrábajú pražené kávové zrná a mletá káva, musí zelená káva prejsť procesom kontrolovaného spracovania, ktoré zahŕňa praženie, mletie, balenie do spotrebiteľského obalu, označovanie a balenie do skupinového obalu za špecifických podmienok, ktorými sa zabezpečuje, že si káva zachová fyzikálne a organoleptické vlastnosti certifikovaného výrobku.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky kroky výroby kávy „Café de Valdesia“ sa musia uskutočniť v rámci vymedzenej zemepisnej oblasti, ktorá má vhodnú pôdu, klimatické podmienky a dlhú tradíciu výroby kávy, pričom sa musia využívať schválené postupy a metódy. Pestovanie kávových zŕn, ich spracúvanie na zelenú kávu a spracúvanie zelenej kávy na pražené kávové zrná alebo mletú praženú kávu sa teda musí uskutočňovať vo vymedzenej zemepisnej oblasti.

V prechodných podmienkach môžu registrované plantáže počas prvých štyroch rokov po zapísaní CHOP „Café de Valdesia“ do registra chránených označení pôvodu a chránených zemepisných označení pestovať 10 % iných kávovníkov než kávovníky odrody typica a caturra za predpokladu, že patria k druhu arabica.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Pri balení výrobku do spotrebiteľského a skupinového obalu sa musia dodržiavať nasledujúce pravidlá, ktoré sa pre jednotlivé druhy kávy líšia. Balenie výrobku do spotrebiteľského a skupinového obalu sa nemusí uskutočňovať vo vymedzenej zemepisnej oblasti.

Zelená káva a pražené kávové zrná sa musia pri balení do skupinového obalu ukladať do kvalitných vriec vyrobených z juty, sisalu, rastlinných vlákien alebo iných vhodných materiálov bez výskytu škodlivých organizmov a bez zápachu. V prípade pražených kávových zŕn musí byť vrece pokryté bezpečným, inertným izolačným materiálom, ktorý predstavuje primeranú prekážku medzi výrobkom a vonkajším prostredím, aby si výrobok zachoval svoje organoleptické vlastnosti. Zelená káva a pražené kávové zrná určené na vývoz sa môžu skupinovo baliť do debien vyrobených z dreva alebo jeho derivátov s kovaním.

Mletá pražená káva musí byť vákuovo balená alebo zabalená v obaloch, ktoré majú odplyňovací ventil. Ak takýto ventil nemajú, výrobok musí byť pred balením zbavený plynu. Káva sa musí zabaliť do uzavretého systému, ktorý bráni jej styku s vlhkosťou a kyslíkom, pričom sa používajú nepriehľadné, odolné a bezpečné obalové materiály, ktoré vytvárajú primeranú prekážku medzi výrobkom a vonkajším prostredím, takže vlastnosti výrobku sa zachovajú aspoň šesť mesiacov. Výrobok sa musí spotrebiteľsky baliť do obalu, ktorý je odolný a bezpečný a umožňuje správne uchovávanie výrobku.

3.6. Špecifické pravidlá označovania výrobku, na ktorý sa vzťahuje registrovaný názov

Vrecia so zelenou kávou a praženými kávovými zrnami sa musia označiť takto: „PRODUCTO DE LA REPUBLICA DOMINICANA“; DRUH: „CAFÉ DE VALDESIA DOP“ ČÍSLO ŠARŽE: –; VÝVOZCA (A AKÝKOĽVEK ĎALŠÍ OBCHODNÝ NÁZOV, KTORÝ VÝVOZCOVIA POUŽÍVAJÚ PRI DANOM DRUHU KÁVY); KÓD MEDZINÁRODNEJ ORGANIZÁCIE PRE KÁVU: –; CERTIFIKAČNÉ LOGO CAFÉ DE VALDESIA.

Na spotrebiteľskom obale mletej praženej kávy sa musí nachádzať označenie, ktoré okrem iného obsahuje tieto údaje: označenie „Café de Valdesia DOP“, stupeň praženia [ktorý sa musí označovať ako: „Café Oscuro“ (tmavé praženie), „Café Medio Oscuro“ (stredne tmavé praženie) alebo „Café Medio“ (stredné praženie)]; a mletie [ktoré sa musí označovať ako: „Molienda Gruesa“ (hrubé mletie), „Molienda Media“ (stredné mletie) alebo „Molienda Fina“ (jemné mletie)]; a logo „Café de Valdesia“ musí byť viditeľne uvedené na hlavnej strane obalu.

Na spotrebiteľskom obale mletej praženej kávy sa musí okrem toho nachádzať vytlačená, vopred očíslovaná garančná známka. Španielska verzia loga kávy Café de Valdesia je zobrazená ďalej:

4. Stručné vymedzenie zemepisnej oblasti

Vymedzená zemepisná oblasť sa rozprestiera v rámci súčasných politických a administratívnych hraníc provincií San Cristóbal, Peravia a Ocoa. Zahŕňa tieto mestá a obce: San Cristóbal, Villa Altagracia, Yaguate, Bajos de Haina, Cambita Garabitos, San Gregorio de Nigua, Sabana Grande de Palenque a Los Cacaos (provincia San Cristóbal), Baní a Nizao (provincia Peravia) a San José de Ocoa, Sabana Larga a Rancho Arriba (provincia Ocoa). Jej celková plocha je 288 148,45 ha.

Oblasť produkcie kávových bobúľ, ktorá leží vo výške 600 až 1 300 metrov nad morom, sa nachádza v tejto vymedzenej zemepisnej oblasti, a to v južnej časti pohoria Centrálne Kordillery, ktorého štíty sú najvyššie v rámci karibských ostrov. Konkrétne táto oblasť produkcie leží na území týchto obcí: Villa Altagracia, Cambita Garabitos, Los Cacaos, Baní, San José de Ocoa, Sabana Larga a Rancho Arriba. Jej celková plocha je 125 066,98 ha.

5. Súvislosť so zemepisnou oblasťou

5.1. Špecifickosť zemepisnej oblasti

Oblasť pestovania bobúľ kávy „Café de Valdesia“ sa vyznačuje špecifickými znakmi, vďaka ktorým ide o jedinečné miesto na pestovanie kávy, keďže ho spoločne ovplyvňujú tieto faktory:

i) Chemické zloženie pôdy: ide predovšetkým o kyslé a kyslé horčíkové pôdy so strednou katiónovou výmennou kapacitou a s hodnotami pH medzi 4,9 a 6,8 s priemerom 5,7, čo je rozpätie, ktoré ich odlišuje od pôd v susedných regiónoch a je ideálne na pestovanie kávy.

ii) Fyzikálne vlastnosti pôdy: v priemere má pôda piesočnatú štruktúru (55 %), pričom ílovitých pôd je 26 % a hlinitých 18 %. Živiny sa tak rozpúšťajú vo vode a môžu ich absorbovať korene rastlín, odkiaľ sa potom prenesú do všetkých častí rastliny. Pri správnej pórovitosti zdravá sústava koreňov umožňuje rastline využívať dostatočne veľký objem pôdy na získavanie vody a živín, čo vedie k dobrému rastu a produkcii. Takisto treba uviesť, že v regióne Valdesia sa káva pestuje v tieni korún stromov, pod ktorými vzniká vrstva rozložených opadaných listov, ktorá zabezpečuje, že na plantáži sa nachádza dostatočné množstvo organickej hmoty.

iii) Klimatické a orografické podmienky: oblasť pestovania sa vyznačuje relatívne nemennými klimatickými podmienkami (typickými pre vlhké a veľmi vlhké lesy), ktoré jednoznačne ovplyvňuje jej poloha v horskej oblasti, jej nadmorská výška (od 600 do 1 300 metrov), priemerná ročná teplota dosahujúca hodnotu 20,5 °C a priemerný ročný úhrn zrážok dosahujúci približne 1 500 mm. Na rozdiel od iných oblastí pestovania kávy v Dominikánskej republike má región Valdesia najnižší ročný úhrn zrážok v krajine, hoci zrážky sú počas roka rovnomerne rozdelené.

Zvyšné územie vymedzenej oblasti, ktorý leží v nadmorskej výške nižšej ako 600 metrov a nemá tak uvedené vlastnosti, nie je na pestovanie kávy „Café de Valdesia“ vhodné. Vysoké teploty sú však ideálne na sušenie a vďaka dostupnosti rovín bez svahov sa toto územie stalo miestom, kde sa uskutočňujú rôzne fázy spracúvania kávy „Café de Valdesia“. Väčšina zariadení na suché spracúvanie a praženie, tovární a ďalších priemyselných zariadení sa nachádza v regióne Valdesia, čo je opodstatnené aj z praktických dôvodov, ku ktorým patrí napríklad jednoduchý prístup k cestám a na trhy. V dôsledku toho vznikla hlboko zakorenená tradícia mletia kávy, ktorá je v rámci krajiny jedinečná a nepochybne prispieva ku kvalite finálneho výrobku. Pri narábaní po zbere a spracúvaní sa využívajú odborné znalosti, ktoré sú súčasťou miestnej kultúry kávy, ktorá sa v oblasti v priebehu času vyvinula, a ktoré sa odovzdávali z generácie na generáciu, pričom si výrobok zachováva svoje neodmysliteľné vlastnosti. Tieto znalosti zahŕňajú ručné zberanie bobúľ v najvhodnejšom štádiu zrelosti, spracúvanie zamokra, sušenie na slnku, odborný výber a triedenie, praženie a mletie podliehajúce osobitným kontrolám kvality. Kombinácia všetkých týchto prírodných a ľudských faktorov, ktoré sa spojili v tomto osobitnom geografickom prostredí, je hlavným činiteľom, ktorý prispel k vytvoreniu špecifických vlastností kávy „Café de Valdesia“ v jej rôznych podobách.

5.2. Špecifickosť výrobku

Zelená káva má tieto špecifické vlastnosti: špecifické fyzikálne vlastnosti: veľké rozmery zŕn (minimálne 75 % hmotnosti zŕn sa musí zachytiť v site č. 17 a cez sito č. 16 nesmie prejsť viac ako 5 %). Špecifické chemické zloženie: maximálne a minimálne hodnoty: kofeín – 1,13 až 1,79 % (sušiny); a sacharóza – 5,77 až 8,62 % (sušiny). Veľkosť zŕn a priemerný obsah sacharózy a kofeínu sú vyššie ako v prípade kávy, ktorá sa pestuje inde v krajine, a to vrátane kávy pestovanej v podobných nadmorských výškach.

Špecifické organoleptické vlastnosti: pri ochutnávaní sa zelená káva vyznačuje strednou plnosťou, miernou kyslosťou a sladkou chuťou, je dobre vyvážená a musí mať jednotnú chuť. Niekedy môže mať osobitné znaky, napríklad orieškovú či čokoládovú arómu.

Špecifické fyzikálne vlastnosti pražených kávových zŕn: zrná majú rovnakú veľkosť ako zelené kávové zrná, ktoré sa používajú ako surovina.

Priemerné chemické zloženie pražených kávových zŕn a mletej praženej kávy je podmienené stupňom praženia v súlade s týmito konkrétnymi hodnotami:

i) stredné praženie: kofeín – 1,34 %, a cukry celkom – 3,1 %;

ii) stredne tmavé praženie: kofeín – 1,43 %, a cukry celkom – 3,9 %;

iii) tmavé praženie: kofeín – 1,12 %, a cukry celkom – 2,8 %;

Špecifické organoleptické vlastnosti:

i) stredné praženie: mierna kyslosť, sladká chuť, dobrá vyváženosť a miestami aróma orieškov a čokolády;

ii) stredne tmavé praženie: stredná až nízka kyslosť, sladká chuť s doznievajúcou chuťou praženia a miestami aróma čokolády;

iii) tmavé praženie: nízka kyslosť, korenistá chuť s dlho doznievajúcou chuťou praženia a miestami aróma horkej čokolády.

5.3. Príčinná súvislosť medzi zemepisnou oblasťou a kvalitou alebo vlastnosťami výrobku (pre CHOP) alebo kvalitou, povesťou alebo inou vlastnosťou výrobku (pre CHZO)

Kombinácia špecifických faktorov, ku ktorej došlo v tejto vymedzenej zemepisnej oblasti, je v podstate to, čo káve „Café de Valdesia“ dáva špecifické vlastnosti, ktoré ju odlišujú od iných druhov kávy produkovaných v Dominikánskej republike.

Hlavnou charakteristickou vlastnosťou zelenej kávy sú veľké rozmery zŕn. Zrná sú väčšie než zrná kávy, ktorá sa pestuje inde v krajine, a to vrátane tých, ktoré sa pestujú v podobných nadmorských výškach. V podstate ide o dôsledok súhry teploty, zrážok, dobrého rozloženia zrážok a pH zväčša kyslých a kyslých horčíkových pôd v oblasti produkcie kávových bobúľ. Priemerné teploty v oblasti produkcie sa pohybujú v rozmedzí 16 až 25 °C a umožňujú pomalý rast plodov. Na rozdiel od iných oblastí pestovania kávy v Dominikánskej republike má región Valdesia najnižší priemerný úhrn zrážok zo všetkých oblastí pestovania kávy v krajine (v priemere 1 500 mm za rok). Vďaka rozdeleniu zrážok však plodiny prijímajú dažďovú vodu vtedy, keď ju najviac potrebujú (po kvitnutí a keď sa blíži čas zberu), čo má rozhodujúci vplyv na vývin rastliny a následne na plody a ich súčasti.

Ďalším dôležitým faktorom je priamo úmerný vzťah medzi veľkosťou zrna a organoleptickou kvalitou (čím väčšie zrno, tým vyššie organoleptické hodnotenie), čo opäť vyplýva z klimatických podmienok oblasti (teplota, zrážky a striedanie ročných období) a fyzikálnych a chemických vlastností pôdy. Kyslé a kyslé horčíkové pôdy so strednou katiónovou výmennou kapacitou vytvárajú fyzikálnochemické prepojenie, prostredníctvom ktorého sú molekuly živín, ktoré kávovníky potrebujú a získavajú, vstrebávané tak, aby sa v plode vytvorili zložky, ktoré káve dodávajú charakteristické vlastnosti, ktoré sa preukážu pri ochutnávaní a vo všeobecnosti pri jej konzumácii. Medzi hodnotami pH a stupňom získavania živín z pôdy prostredníctvom medzimolekulárnej elektrickej reakcie medzi živinami v pôde a stromom existuje priama a výrazná korelácia. V dôsledku toho je v chemickom zložení kávy „Café de Valdesia“ väčší podiel sacharózy a kofeínu, čo plodu dodáva sladkosť a orieškovú a čokoládovú arómu, ktorá sa prejavuje v organoleptickom profile kávy. K tomu, že si výrobok zachováva svoju neodmysliteľnú kvalitu, prispieva aj miestna tradícia produkcie kávy (pestovanie, mletie a spracúvanie kávy „Café de Valdesia“).

Spolu s chemickým zložením týchto druhov kávy má na priamo úmerný vzťah medzi veľkosťou zŕn a typickými organoleptickými vlastnosťami vplyv aj proces praženia. Veľkosť zŕn ovplyvňuje organoleptické vlastnosti tým, že pri pražení je teplu vystavený väčší povrch. Keďže sú zrná väčšie a majú jednotnejšiu veľkosť, je teplu vystavaný väčší povrch a v jednotlivých dávkach sa vyskytuje menej príliš opražených zŕn. To vedie k rovnomernejšiemu tepelnému rozkladu chemických zložiek, čo zabezpečuje väčšiu podobnosť jednotlivých várok. Stupeň praženia tiež pomáha stanoviť fyzikálne, chemické a organoleptické vlastnosti spracovaného výrobku, čo si vyžaduje určité zručnosti a techniky spracúvania, ktoré pražiari vo vymedzenej zemepisnej oblasti ovládajú na majstrovskej úrovni.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

http://valdesia.com/wp-content/uploads/2015/08/Pliego_condiciones_Denominacion_Origen_Protegida_2015-B.pdf

(1) Ú. v. EÚ L 343, 14.12.2012, s. 1.